មជ្ឈមណ្ឌលខេមរសិក្សា

មជ្ឈមណ្ឌល​ខេមរ​សិក្សា (មខស, អង់គ្លេស៖ Center for Khmer Studies ហៅ​កាត់ CKS) ត្រូវ​បាន​បង្កើត​ឡើង​នៅ​ឆ្នាំ ១៩៩៩ ​ជា​អង្គការ​អន្តរជាតិ​មិន​មែន​រដ្ឋាភិបាល​មួយ ដែល​ទទួល​បាន​ការ​គាំទ្រ​យ៉ាង​ទូលំទូលាយ​ពី​អ្នក​សិក្សា អ្នក​ប្រាជ្ញ អ្នក​ស្រាវជ្រាវ បញ្ញាវន្ត និង​មនុស្ស​ជា​ច្រើន​ទៀត ដែល​ធ្វើ​ការ​ស្រាវជ្រាវ​អំពី​ប្រទេស​កម្ពុជា។ មខស បានចុះបញ្ជី នៅក្រសួងការបរទេសក្នុងប្រទេសកម្ពុជា និងត្រូវបានចុះបញ្ជីក្នុងសហរដ្ឋអាមេរិច ក្នុងនាមជាស្ថាប័ន លើកលែងពន្ធ ក្រោមមាត្រា៥០១ (គ)៣ នៃក្រមថវិកាចំណូលផ្ទៃក្នុង។

បេសកកម្ម 
មជ្ឈមណ្ឌល​ខេមរសិក្សា ផ្ដល់​ការ​គាំទ្រ​ដល់​ការ​សិក្សា​ស្រាវជ្រាវ និង​សេវា​សាធារណៈ​ទាំង​ឡាយ​ណា​ដែល​មាន​ទំនាក់​ទំនង​ទៅ​នឹង​ប្រទេស​កម្ពុជា ទាំង​វិស័យ​វិទ្យាសាស្ត្រ​សង្គម សិល្បៈ និង​មនុស្សសាស្ត្រ។

គោល​បំណង 
 ផ្សារភ្ជាប់​ទំនាក់​ទំនង​រវាង​អ្នក​ប្រាជ្ញ និស្សិត និង​សិល្បករ​កម្ពុជា ទៅ​នឹង​បណ្ដា​សហការី​អន្តរជាតិ ដើម្បី​បង្កើន​ការ​យល់​ដឹង​អំពី​ប្រទេស​កម្ពុជា និង​អាស៊ី​អាគ្នេយ៍។
 ពង្រឹង​រចនា​សម្ព័ន្ធ​វប្បធម៌​និង​ការ​សិក្សា​ស្រាវជ្រាវ​របស់​កម្ពុជា ព្រម​ទាំង​បញ្ចូល​អ្នក​ប្រាជ្ញ​កម្ពុជា​ទៅ​ក្នុង​សហគមន៍​តំបន់ និង​សហគមន៍​អន្តរជាតិ
 លើក​កម្ពស់​សង្គម​ស៊ីវិល នៅ​កម្ពុជា​ឲ្យ​មាន​ភាព​រឹងមាំ។

កម្មវិធី និង គម្រោង 
 បណ្ណាល័យ មខស ៖ ជា​បណ្ណាល័យ​សាធារណៈ​ដ៏​ធំ​មួយ ដែល​ស្ថិត​នៅ​ក្រៅ​រាជធានី​ភ្នំពេញ ដោយ​ផ្ទុក​នូវ​សំណៅ​ឯកសារ សៀវភៅ ព្រឹត្តិបត្រ​ស្រាវជ្រាវ ជាង ១១០០០ និង​កុំព្យូទ័រ​សាធារណៈ​ជា​ច្រើន​គ្រឿង។
អាហារូបករណ៍​រយៈ​ពេលខ្លី៖  សម្រាប់​គាំទ្រ​ដល់ការស្រាវជ្រាវ និងការអប់រំអ្នកប្រាជ្ញជាន់ទាប និងជាន់ខ្ពស់ នៅប្រទេសកម្ពុជា និងមកពីបរទេស។
កម្មវិធី​ស្រាវជ្រាវ​និង​បណ្ដុះ​បណ្តាល ៖  សម្រាប់​គាំទ្រ​ដល់​ការ​បណ្តុះ​បណ្តាល និង​ការ​ច្របាច់​បញ្ចូល​អ្នកប្រាជ្ញ​កម្ពុជា​វ័យ​ក្មេង​ទៅ​ក្នុង​គម្រោង​ស្រាវជ្រាវ​អំពី​ប្រទេស​កម្ពុជា តាមរយៈ​កិច្ច​សហប្រតិបត្តិការ​ជាមួយ​សាកលវិទ្យាល័យ​ក្នុង​ប្រទេស​កម្ពុជា និង​សាកលវិទ្យាល័យ​នៅ​បរទេស។
កម្មវិធី​បោះ​ពុម្ពផ្សាយនិង​បកប្រែ ៖ ធ្វើ​ការ​បោះពុម្ព​ផ្សាយ និង/ឬ បកប្រែ​ឯកសារ​ដើម និង​បកប្រែ​ជា​ភាសាខ្មែរ​នូវ​អត្ថបទ​ប្រវត្តិសាស្ត្រ និង​វិទ្យាសាស្ត្រ​សង្គម​ដែល​ជា​តម្រូវ​ការ​ចាំបាច់​បំផុត ។
សន្និសីទ/ព្រឹត្តិការណ៍​ផ្សេងៗ ៖ សិក្ខាសាលា សន្និសីទ និង​ការ​ធ្វើ​បាឋកថា​ចម្រុះ​ឯកទេស ដែល​មាន​លក្ខណៈ​អន្តរជាតិ ដែល​រៀបចំ​ឡើង​ក្នុង​ខេត្ត​សៀមរាប និង​ក្នុង​ក្រុង​ភ្នំពេញ បាន​បង្កើត​ឲ្យ​មាន​បណ្ដាញ​ផ្ទាល់​រវាង​អ្នក​ប្រាជ្ញ​កម្ពុជា​និង​អ្នក​ប្រាជ្ញ​អន្តរជាតិ។

ការ​បោះពុម្ព
 ការ​បកប្រែ​ជា​ភាសា​ខ្មែរ មជ្ឈមណ្ឌល​ខេមរសិក្សា បានធ្វើ​ការ​បកប្រែ​សំណៅ​ឯកសារ​សំខាន់ៗ​ដែល​ស្ដី​អំពី​ប្រទេស​កម្ពុជា និង​អាស៊ីអាគ្នេយ៍។ នៅ​ពេល​បច្ចុប្បន្ន​នេះ មជ្ឈមណ្ឌល​ខេមរសិក្សា បាន​បក​ប្រែ​សៀវភៅ​ដូច​ជា៖
 សាក្សីប្រវត្តិសាស្រ្ត (រេរាំ​ក្នុង​ស្រមោល៖ សីហនុ ខ្មែរ​ក្រហម និង​អង្គការ​សហប្រជាជាតិ ក្រោយ​សម័យ​ប្រល័យ​ពូជសាសន៍​នៅ​កម្ពុជា), Benny Widyono
 ប្រវត្តិសាស្ត្រ​ខ្មែរ, ដេវិឌ ឆាណ្ឌល័រ
 ផ្ដើម​ឈ្វេង​យល់​អំពី​ប្រវត្តិសាស្ត្រ​អាស៊ីអាគ្នេយ៍, Milton Osborne
 សិក្សាចក្រ ជា​ទស្សនាវដ្ដី​ដែលត្រូវ​បាន​បោះពុម្ព​ផ្សាយ​ជា​បី​ភាសា (ខ្មែរ អង់គ្លេស បារាំង) ​ស្ដី​អំពី​ការ​ស្រាវជ្រាវ​របស់​មជ្ឈមណ្ឌល​ខេមសិក្សា លើ​កម្ពុជា និង​អាស៊ីអាគ្នេយ៍។
 In Focus គឺ​ជា​ព្រឹត្តិបត្រ​ប្រចាំ​ឆ្នាំ​របស់​មជ្ឈមណ្ឌល ដោយធ្វើ​ការ​បោះពុម្ព​ផ្សាយ​អំពី​ការណែនាំ​អំពី​មជ្ឈមណ្ឌល អធិប្បាយ​អំពី​កម្មវិធី បុគ្គល និង​សន្និសីទ/ព្រឹត្តិការណ៍​នានា។ លើស​ពី​នេះ​ទៀត ព្រឹត្តិបត្រ In Focus ក៏​មាន​ចុះ​ផ្សាយ​អំពី​និន្នាការ​ថ្មីៗ​ក្នុង​ការ​ស្រាវជ្រាវ​អំពី​កម្ពុជា និង​អាស៊ីអាគ្នេយ៍។ 
 សំណៅឯកសារ, របាយការណ៍ និងឯកសារស្រាវជ្រាវ
 មូលន័យសង្ខេបសន្និសីទ

មើល​ផង​ដែរ
 គេហទំព័រ មជ្ឈមណ្ឌល​ខេមរសិក្សា

ឯកសារ​យោង